LAUSUNTO 28.3.2011

VIITE

ASIA Tmi Adoptioplussan lausunto työryhmämietinnöstä Adoptiolainsäädännön uudistaminen. Oikeusministeriön mietintöjä ja lausuntoja 84/2010.

LAUSUNTO

Adoptiovalmennuskurssit

Kannatan Lapsiasianvaltuutetun lausunnossaan antamaa esitystä siitä, että kaikilta adoptionhakijoilta tulisi edellyttää adoptiovalmennusta, joka on luonteeltaan vuorovaikutuksellista ja prosessinomaista. Lisäksi esitän, että valmennuskurssitoiminnan laadukkuus tulee taata jatkossakin, ja sen vuoksi kurssitoiminnan tulee olla valvottua ja joko luvan- tai ilmoituksenvaraista ja sen toteuttavalta taholta tulee edellyttää riittävä adoptioasiantuntemusta. Kurssien tulee olla saman tahon valvomia, joka vastaa adoptioneuvonnan- ja palvelunantajien valvonnasta. Lailla tulee taata erilaisin formaatein toimivat valmennuskurssit.

Valmennuskurssimuodoissa on otettava huomioon Suomen maantieteelliset erot ja ihmisten erilaiset valmiudet ja mahdollisuudet osallistua valmennuskursseille sekä kursseja järjestävien resurssit, minkä vuoksi lailla ei tule rajoittaa tai sulkea pois erilaisia tapoja toteuttaa adoptiovalmennuskursseja eikä rajata kursseja vain tietynlaisiksi. Kurssien muuttaminen pakolliseksi lisää niihin osallistuvien määrää huomattavasti nykyisestä, ja erilaisten ihmisten myötä tarpeet monenlaisten kurssien järjestämiseen lisääntyvät ihmisten erilaisen prosessointitavan ja muiden yksilöllisten erojen vuoksi. Näiden syiden vuoksi kurssi tulee voida käydä esimerkiksi etäkurssina tietokoneen avulla.

Tietokoneen avulla suoritettava kurssi antaa valmennettaville samat mahdollisuudet prosessoida omia valmiuksiaan adoptiovanhemmuuteen kuin henkilökohtaista läsnäoloa vaativa kurssikin. Tietokonekurssilla kurssilaisten on mahdollista saada ohjaajalta yksilöllistä tukea pohdinnoilleen. Tietokonekurssi on nykyaikaa: kurssi tuo valmennuksen siihen ympäristöön, jossa adoptiovanhemmuutta harkitsevien ikäluokka on nyt ja tulevaisuudessa. Verkkoympäristö on heille tuttu, mikä mahdollistaa keskittymisen vanhemmuuteen valmentautumiseen. Tietokonekurssin hinta on mahdollista saada alhaisemmaksi kuin läsnäoloa edellyttävän kurssin, jolloin kurssien pakollisuus ei nosta adoption kustannuksia kohtuuttomasti. Tietokonekurssit kohtelevat eri puolilla Suomea asuvia tasavertaisesti mm. muassa majoitus- ja matkakulujen jäädessä pois.

Tietokoneella suoritettava kurssi tulee voida suorittaa valmennettavan oman valinnan mukaan ryhmävalmennuksena tai yksilövalmennuksena. Ryhmämuotoiseen kurssiin osallistuvat pääsevät tutustumaan toisiinsa ja saavat jo varhain vertaistuen toisilta kurssilaisilta. Tietokoneavusteinen yksilövalmennus, joka suoritetaan yhdessä puolison kanssa, tuo lisää valinnanmahdollisuuksia valmennuskurssitarjontoihin. Valmennuskurssin tulee ensisijaisesti valmentaa adoptiota harkitsevat omaan adoptiovanhemmuuteensa, eikä kaikille sovi eri syistä osallistuminen ryhmävalmennukseen. Yksilövalmennusta antavalla kurssilla tulee korostaa vertaistuen merkitystä adoptiolapselle ja ohjata valmennettavat vertaistuen piiriin. Koska yksilövalmennuksen voi suorittaa ilman, että muut saavat tietoa hakijoiden adoptioaikeista, valmennettaville ei tule sosiaalista painetta jatkaa adoptioprosessia ja kuormittaa adoptioneuvonnan tai lupaviranomaisen resursseja eikä pelkoa kasvojen menettämisestä, vaikka he päätyisivätkin keskeyttämään adoptioprosessin. Jos valmennuskurssit tulevat pakolliseksi edellytykseksi adoptoimiselle, niidenkään osalta, jotka eivät pysty osallistumaan perinteisille valmennuskursseille, ei adoptiomahdollisuus ole suljettu pois verkkokurssin vuoksi.

Koska maassamme ei ole tehty minkäänlaista tutkimusta tai selvitystä siitä, millainen adoptiovalmennuskurssi on lapsen edun kannalta hyvä tai huono vaihtoehto, lain ei tule sulkea pois nykyisiä tai tulevaisuudessa kehiteltäviä uudenlaisia valmennuskurssiformaatteja.

Vantaalla 28.3.2011

Seija Poikonen

kouluttaja, adoptiokonsultti

Tmi Adoptioplus